হত্যার অভিযোগে ধরা পড়লেন ‘ধোনি’। তবে ইনি মহেন্দ্র সিংহ ধোনি নন। জেলাস্তরের উঠতি প্রতিভাবান ক্রিকেটার। তিনিই এবার পুলিশের অভিযোগের খাতায়।
২০১১ সাল পর্যন্ত ক্রিকেট খেলেছেন। রাঁচির মহাতারকার প্রবল ভক্ত। তাঁর মতোই লম্বা চুল। লুকস-এও ‘প্রভু’র মতো নিজেকে সাজিয়েছিলেন তিনি। তাই বন্ধুদের কাছে তিনি ‘ধোনি’ নামেই পরিচিত। সেলিব্রিটি ক্রিকেটারের মিমিক্রি এবার জড়িয়ে গেলেন মারাত্মক অপরাধে।
সর্বভারতীয় প্রচারমাধ্যমের খবর অনুযায়ী, ২৫ বছরের বিজয় কুমার জেলাস্তরের ক্রিকেটে ভালই নাম করেছিলেন। এমনকী, দিল্লিতে প্রায়ই ক্রিকেট খেলতে দেখা যেত তাঁকে। তবে দিল্লির রাজ্য ক্রিকেটে সুযোগ না পেয়ে একসময়ে হতাশ হয়ে কুখ্যাত ‘গৌরব ঝারেদা’ দুষ্কৃতী গ্যাং-এ নাম লেখান। পুলিশী সূত্রে এমনটাই জানা গিয়েছে।
রবিবারেই দ্বারকা এলাকায় পুলিশের হাতে ধরা পড়েন বিজয়। গত বছর ২০১৬-এ দিল্লির ক্যান্টনমেন্ট এলাকায় একটি খুনের অভিযোগ বিজয়কে ধরা হয়েছে। তাঁর ভাই বিশালকেও গ্রেফতার করা হয়েছে। তিনিও দুষ্কৃতী গ্যাংয়ের অন্যতম মেম্বার। দুই ভাই-ই সদর বাজার এলাকার বাসিন্দা।
পুলিশের পক্ষ থেকে জানানো হয়েছে, বিজয়-বিশাল তাঁদের সঙ্গীদের নিয়ে ২০১৬ সালের ১৭ই জুলাই একজনকে লোহার রড এবং লাঠি দিয়ে হত্যা করেন। তারপর থেকেই পুলিশি গ্রেফতারি এড়ানোর জন্য ঘন ঘন জায়গা বদলে এবং মোবাইলের সিম পরিবর্তন করে পালিয়ে বেড়াচ্ছিলেন দুই ভাই। তবে দীর্ঘ এক বছর পালানোর পর অবশেষে হেফাজতে দুই ভাই।
তবে রবিবারেই পুলিশের কাছে গোপন তথ্য আসে, দ্বারকা মেট্রো স্টেশনে আসছে বিজয়-বিশাল। সুনির্দিষ্ট তথ্যের ভিত্তিতে পুলিশ ওৎ পেতে দুজনকে ধরে ফেলে।